“ตู่” เมิน “โจ๊ก” ส่งทนายฟ้อง ปมสั่งเด้งเข้ากรุ “สำนักนายกฯ” ไม่ชอบด้วยกฎหมาย
“ตู่” เมิน “โจ๊ก” ส่งทนายฟ้อง ปมสั่งเด้งเข้ากรุ “สำนักนายกฯ” ไม่ชอบด้วยกฎหมาย
“ตู่” เมิน “โจ๊ก” ส่งทนายฟ้อง ปมสั่งเด้งเข้ากรุ “สำนักนายกฯ” ไม่ชอบด้วยกฎหมาย
22 ก.ย. 2563

ผู้สื่อข่าวรายงานว่า วันนี้ (22 ก.ย.63) พล.ต.ท.สุรเชษฐ์ หักพาล ที่ปรึกษาพิเศษประจำสำนักนายกรัฐมนตรี มอบหมายให้นายสิทธิ งามลำยวง ทนายความส่วนตัว เดินทางไปยังศาลปกครองกลาง เพื่อยื่นฟ้อง พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม กรณีออกคำสั่งโอนย้ายไม่ชอบด้วยกฎหมาย
โดยนายสิทธิ ระบุว่า คำสั่งโอนย้ายดังกล่าว มีระยะเวลาผ่านมานานกว่า 1 ปี 5 เดือนแล้ว แต่ขณะนี้ก็ยังไม่มีการตั้งกรรมการสอบสวนความผิด และไม่มีการสอบสวน ทั้งจาก ป.ป.ท. ป.ป.ช. และ สตง. อีกทั้งเจ้าตัวก็ไม่ได้สมัครใจที่จะโอนย้ายไปในตำแหน่งดังกล่าว ซึ่งที่ผ่านมา พล.ต.ท.สุรเชษฐ์ ก็ปฏิบัติหน้าที่ในฐานะตำรวจเต็มที่ แต่กลับถูกโอนย้าย ทำให้ปัญหาซ้ำๆ เดิมๆ ที่เคยหายไปกลับมาอีก
นายสิทธิ กล่าวอีกว่า แม้แต่รองนายกฯ เอง ยังออกมาระบุว่า มีความผิดอะไรหรือไม่ ถ้าไม่มี ก็มีสิทธิ์กลับต้นสังกัดได้ อย่างไรก็ตาม จนถึงขณะนี้ก็ยังไม่มีการออกคำสั่งแก้ไข ซึ่งที่ผ่านมามีข้าราชการกว่า 90 คน ที่ถูกโอนย้ายมาประจำสำนักนายกรัฐมนตรี และปัจจุบันมีข้าราชการกว่า 80 คน ทยอยกลับต้นสังกัดแล้ว หลังการสอบสวนไม่พบความผิด และมีอีกไม่กี่คนที่กำลังจะเกษียณอายุราชการในสิ้นเดือนกันยายนนี้
ขณะที่ พล.ต.ท.สุรเชษฐ์ ไม่เพียงแต่ไม่มีผลสอบสวนความผิด แต่ยังไม่มีการแก้ไขคำสั่งที่ผิดพลาด ทำให้เสียโอกาสที่จะไปปฏิบัติหน้าที่ จึงมายื่นฟ้องขอให้นายกรัฐมนตรี พิจารณาแก้ไขข้อผิดพลาดที่เกิดขึ้น และขอใช้สิทธิเรียกร้องความยุติธรรม เพื่อเป็นบรรทัดฐานให้แก่ข้าราชการอื่นที่ได้รับความเดือดร้อน
ด้าน พล.อ.ประยุทธ์ จันทร์โอชา นายกรัฐมนตรี และรมว.กลาโหม ได้ให้สัมภาษณ์ภายหลังการประชุมคณะรัฐมนตรี (ครม.) วันนี้ ถึงกรณีที่ถูก พล.ต.ท.สุรเชษฐ์ หักพาล ส่งทนายความส่วนตัว ยื่นฟ้องต่อศาลปกครองกลาง โดยระบุว่า “ก็ว่าไป เป็นเรื่องของกฎหมาย ซึ่งเรื่องนี้มีการตรวจสอบกันแล้วถึงได้ดำเนินการ มีการตรวจสอบแล้วทั้งหมด”